b"\n_START_ARTICLE_\nHuset Plantagenet\n_START_PARAGRAPH_\nHuset Plantagenet (i engelske kilder skrives det ogs\xc3\xa5 som Plantaganet, Plantagenett, Plantagenette, Plantaginet, Plantagynett) var et dynasti der stammede fra Anjou i Frankrig. Navnet Plantagenet bruges i moderne tid af historikere til at beskrive fire forskellige kongefamilier; Angevinerne der ogs\xc3\xa5 var grever af Anjou, hovedsl\xc3\xa6gten Plantagenets efter tabet af Anjou, og husene Lancaster og York. Familien sad p\xc3\xa5 den engelske trone fra 1154, hvor Henry 2. blev kronet, frem til 1485, hvor Richard 3. d\xc3\xb8de._NEWLINE_Under Plantagenetterne blev England transformeret selvom det kun delvist var tilsigtet. Husets konger var ofte n\xc3\xb8dsaget til at forhandle kompromiser s\xc3\xa5som Magna Carta. Disse aftaler begr\xc3\xa6nsede kongens magt, mod til geng\xc3\xa6ld at f\xc3\xa5 finansiel og milit\xc3\xa6r st\xc3\xb8tte. Kongerne var ikke l\xc3\xa6ngere den mest magtfulde person i landet, der b\xc3\xa5de kunne v\xc3\xa6re dommer, indkr\xc3\xa6ve skatter og g\xc3\xa5 i krig. Han havde nu definerede forpligtelser overfor riget, der blev underst\xc3\xb8ttet af et sofistikeret juridisk system. En s\xc3\xa6rligt national identitet blev skabt efter konflikter med franskm\xc3\xa6ndende, skotterne, waliserne og irerne, og engelsk blev etableret som landets prim\xc3\xa6re sprog._NEWLINE_I 1400-tallet blev Plantagenetterne besejret af Frankrig under hundrede\xc3\xa5rskrigen, og blev plaget af sociale, politiske og \xc3\xb8konomiske problemer. Opstand og opr\xc3\xb8r, der var udl\xc3\xb8st af ben\xc3\xa6gteles af utallige friheder, blev almindeligt. Den engelske adel lavede private h\xc3\xa6re og blev involveret i private stridigheder, og de trodsede \xc3\xa5benlyst Henry 6._NEWLINE_En rivalisering mellem to af husets grene fra henholdsvis York og Lancaster endte med rosekrigene, der var en flere \xc3\xa5rtier lang konflikt om den engelske krone, der kulminerede i slaget ved Bosworth Field i 1485, hvor Plantagenets greb om magten og den engelske middelalder sluttede med Richard 3.'s d\xc3\xb8d. Henrik 7., der var fra huset Lancaster, blev konge af England, og to \xc3\xa5r senere giftede han sig med Elizabeth af York, hvorved rosekrigene blev endeligt afsluttet, og det gav anledning til at tudordynasiet kunne tage magten. Tudorne arbejde p\xc3\xa5 at centralisere den engelske kongemagt, hvilket gjorde at de kunne undg\xc3\xa5 nogle af de problemer som huset Plantagenets herskere havde oplevet. Den efterf\xc3\xb8lgende stabilitet ledte til den engelske ren\xc3\xa6ssance og fremkomsten af det tidlige moderne Storbritannien."